KISKŐRÖS VÁROS POLGÁRMESTERE

ELŐTERJESZTÉS

(a Képviselő-testület 2013. január 13-i ülésére)

TÁRGY:
KISKŐRÖS, PETŐFI TÉR 15. SZÁM ALATTI ÜZLETHELYISÉG ÉRTÉKESÍTÉSE
Kiskőrös Város Önkormányzata tulajdonát képezi a 6200 Kiskőrös, Petőfi Sándor tér 15. fsz. 1. szám, 1461/A/1 helyrajzi szám alatti, 47 m2 nagyságú üzlethelyiség (volt szolárium), amelyet korábban az önkormányzat hosszú időn keresztül bérbeadás útján hasznosított. Tekintettel arra, hogy a korábbi bérlővel a bérleti jogviszony megszűnt és többszöri meghirdetés ellenére sem jelentkezett ajánlattevő a bérbevételre, az Önkormányzatnak egyéb hasznosítási módot célszerű választania. Az ingatlan forgalmi értéke hivatalos ingatlanforgalmi szakértő útján felmérésre került, amely alapján gazdaságossági és célszerűségi szempontokat is figyelembe véve az értékesítés a legcélszerűbb vagyonhasznosítási mód.

Az önkormányzati vagyonról, a vagyon hasznosításáról szóló 26/2012. (XII.19.) önk. rendelet (a továbbiakban: vagyonrendelet) 12. §. (4) bekezdés b) pontjában foglalt felhatalmazás alapján hatáskörömben – nyilvános versenytárgyalás útján - értékesítésre jelöltem ki. A versenytárgyalás megtartására 2013. február 11. napján került sor. Az induló kikiáltási ár: bruttó 7.400.000, -Ft volt. A versenytárgyalásra két ajánlattevő jelentkezett, akik a versenytárgyalási felhívásban előírt feltételeknek megfeleltek. A versenytárgyalás érvényes és eredményes volt, a legelőnyösebb ajánlati árat Csatlós László Róbert (6200 Kiskőrös, Pillangó u. 6. szám alatti lakos) ajánlotta, bruttó 9.500.000, Ft-ot. Ajánlattevő a vételár kiegyenlítésére vonatkozóan élni kíván azzal a szerződéses feltétellel, hogy annak kiegyenlítésére a vételár előlegen felül, három egyenlő részletben kerül sor és az utolsó részlet megfizetésének határideje: 2013. december 31. napja. A vételár teljes kiegyenlítéséig az Önkormányzat a tulajdonjogát fenntartja.
A vagyonrendelet fenti rendelkezései értelmében a nettó 10.000.000, -Ft egyedi értéket el nem érő vagyon értékesítésre kijelölése a Polgármester hatáskörébe tartozik, azonban a tulajdonjog átruházás szerződésben foglalt feltételeinek elfogadásáról a Képviselő-testület dönt. Az adásvételi szerződést a Képviselő-testület felhatalmazása alapján a Polgármester köti meg.

A fentiek alapján javasolom, hogy a Képviselő-testület a határozat-tervezetben foglaltak szerint döntsön.
Kiskőrös, 2013. február 19.

Domonyi László sk.


polgármester

HATÁROZAT-TERVEZET

1. Kiskőrös Város Képviselő-testülete egyetért azzal, hogy  Kiskőrös Város Önkormányzata tulajdonát képező, természetben Kiskőrös, Petőfi Sándor tér 15. fsz. 1. szám, 1461/A/1 helyrajzi szám alatti, 47 m2 nagyságú üzlethelyiség – nyilvános versenytárgyalás eredményeként bruttó 9.500.000, -Ft vételáron - értékesítésre kerüljön Csatlós László Róbert 6200 Kiskőrös, Pillangó u. 6. szám alatti lakos részére.

2. A Képviselő-testület felhatalmazza Kiskőrös Város Polgármesterét a határozat-tervezet  mellékletét képező adásvételi szerződés aláírására.
Felelős:
polgármester

